Tufte ble testet hos omstridt slovensk firma
Mandag ble det kjent at friidrettstreneren Petar Vukicevic, i perioden 2001 til 2003 sendte e-poster til serbiske Srdjan Djordjevic med spørsmål om stoffer som står på dopinglisten. Djordjevic står også bak firmaet TMG-BMC. - Jeg var der kun for å sammenligne en muskeltest med Iztok Cop. Det var helt tilfeldig, og jeg hadde ikke kontakt med senteret hverken før eller etter testen, sier Tufte til NRK. Sloveneren Cop er i likhet med Tufte olympisk mester i roing. Tore Øvrebø, Tuftes tidligere trener og nå hovedtrener for utholdenhetsidretter ved Olympiatoppen, forteller at de fikk vite at det var TMG-BMC som sto bak testen da resultatene ble tilsendt. - Slik vi forsto det, var senteret et underbruk av Universitet i Ljubljana. Da vi senere mottok resultatene fra testen, var avsenderen TMG-BMC. Det var uansett aldri et tema å følge opp denne testen, sier Øvrebø. Både Øvrebø og Tufte sier at de ikke har hatt kontakt med Srdjan Djordjevic verken før, under eller etter testen. - Jeg har aldri hørt om han en gang, sier Øvrebø.
Dobbelt OL-mester i roing, Olaf Tufte, gjennomførte en test hos det omstridte slovenske firmaet TMG-BMC i 2003, melder NRK.